



Javni poziv za dodjelu bespovratnih sredstava za financiranje projekata mladih kao odgovor na izazove klimatskih promjena na području Grada Zagreba za 2026. 


PRILOG I. – OPIS KLIMATSKIH PRIORITETNIH PODRUČJA

Detaljan opis prioritetnih klimatskih područja sadržan je u ovom prilogu i sastavni je dio Javnog poziva za dodjelu bespovratnih sredstava za financiranje projekata mladih kao odgovor na izazove klimatskih promjena na području Grada Zagreba za 2026. Opis je namijenjen prijaviteljima za bolje razumijevanje prioriteta i kao podloga za argumentiranje projektne prijave i aktivnosti.
Cilj ovog javnog poziva je podržati projekte koje osmišljavaju i provode mladi te potaknuti njihovo aktivno sudjelovanje u stvaranju konkretnih rješenja za klimatske izazove prepoznate i opisane u Programu ublažavanja klimatskih promjena, prilagodbe klimatskim promjenama i zaštite ozonskog sloja za razdoblje 2025.-2028. Grada Zagreba (Službeni glasnik Grada Zagreba, 4/25; link), Akcijskom planu za klimatsku neutralnost grada Zagreba 2030 (link) i Strategiji zelene urbane obnove Grada Zagreba (Službeni glasnik Grada Zagreba, 42/23; link).
Iz navedenih strateških dokumenata za potrebe ovog javnog poziva odabrana su prioritetna područja, a mogu se koristiti i kao referenca za oblikovanje projektnih prijedloga. Svaka prijava treba odabrati i provoditi aktivnosti s ciljem da adresira jedan od sljedeća tri prioritetna klimatska područja izvedenih iz strateških dokumenata.

a) VRUĆINA - Toplinski valovi i urbani toplinski otoci 
Promatrajući posljednjih 40 godina mjerenja temperature u Zagrebu na postajama Grič, Maksimir i Pleso (aerodrom) uočava se porast broja dana kada maksimalna dnevna temperatura prelazi 30°C, odnosno vrućih dana. 1980-ih takvih je dana u Zagrebu na Griču i Maksimiru bilo u prosijeku 12 godišnje dok ih je na aerodromu bilo 16 godišnje. U posljednjem desetljeću (2010.-2021.) zabilježeno je u prosjeku oko 41 vrući dan godišnje na Griču, 34 godišnje na Maksimiru i 37 godišnje na aerodromu. Prosječni broj vrućih dana u godini povećao se i do 4 puta.
U istom razdoblju najveći porast bilježi se u broju toplih noći, odnosno broja dana tijekom kojih minimalna temperatura zraka ne pada ispod 20°C. 1980-ih u Zagrebu na Griču zabilježeno je u prosjeku 9 toplih noći godišnje te gotovo nijedna topla noć godišnje na Maksimiru i aerodromu. U posljednjem desetljeću (2010. - 2021.)broj toplih noći se utrostručio u centru Zagreba. Tako je danas moguće očekivati u prosijeku 30 toplih noći godišnje na Griču, a 10 na Maksimiru i 5 na aerodromu.
Drugim riječima, iako se centar Zagreba (Grič) zagrijava tek malo brže nego i šira okolica (Maksimir i aerodrom), centar Zagreba ostaje najtopliji tijekom noći. Taj učinak zovemo učinak urbanog toplinskog otoka. Naime, izražena urbanizacija i izgrađenost centra ili pojedinih dijelova grada uzrokuje pohranjivanje više toplinske energije tijekom dana u umjetnim materijalima (asfalt, beton, željezo, cigla, itd.) te taj višak topline tijekom večeri i noći isijava te zagrijava okolni zrak, usporavajući hlađenje zraka tijekom noći. 
Uz urbani toplinski otok, Zagreb je dodatno izložen i toplinskim valovima. Toplinski val je dugotrajno razdoblje izrazito visokih temperatura, tj. temperatura viših od prosjeka za dani mjesec ili doba godine. Posljedica interakcije toplinskog vala i urbanog toplinskog otoka je dodatna izloženost ljudi, biljaka i životinja dugotrajnom i nepopuštajućem toplinskom stresu, što posebno pogađa ranjive skupine ljudi.
 
Cilj za ovo područje je dodijeliti bespovratna financijska sredstva mladima za aktivnosti koje adresiraju problem urbanih toplinskih otoka i toplinskih valova, tako da informiraju, osvještavaju i educiraju zajednicu o ovom izazovu, njegovim opasnostima i uzrocima, provode mjere koje doprinose otpornosti zajednice ili lokalno ublažuju učinak urbanog toplinskog otoka, potiču na promjenu ponašanja kako bi se smanjio rizik od toplinskog stresa i druge slične aktivnosti.
 
b) NEVRIJEME - Olujno nevrijeme, bujične poplave i suše
Povećanje temperature zraka i veća količina vlage u atmosferi stvaraju povoljnije uvjete za razvoj snažnih oluja, zbog čega se u mnogim dijelovima Europe, pa tako i u Hrvatskoj, bilježi porast broja ekstremnih vremenskih događaja, uključujući oluje s jakim vjetrom, obilnim oborinama i krupnom tučom. Dodatnim zagrijavanjem atmosfere, oluje bi u budućnosti mogle postati još češće i intenzivnije. Klimatske promjene utječu i na količinu i raspored oborina tijekom godine, što doprinosi sušnim razdobljima, a moguće su i bujične poplave. U Zagrebu se ne očekuje značajna promjena srednje godišnje količine oborina, no projekcije trendova pokazuju jasno izraženo smanjenje (− 10 %) oborina ljeti uz slabo smanjenje zimi te slabi porast oborina u proljeće i u jesen. Također je moguć porast maksimalnih dnevnih oborina te broja uzastopnih sušnih dana. Drugim riječima, povećat će se učestalost i dužina sušnih razdoblja, a moguće su i bujične poplave.
 
Cilj za ovo područje je dodijeliti bespovratna financijska sredstva mladima za aktivnosti koje adresiraju problematiku suša i bujičnih poplava te povećavaju spremnost i prilagodbu lokane zajednice na olujno nevrijeme. Neki od primjera za projektne aktivnosti su: informiranje, osvještavanje i educiranje o uzrocima i posljedicama klimatskih promjena, problemima nastanka bujičnih poplava i suša, poticanje mjera racionalnog korištenja i očuvanja vode, prijedlog i edukacija o dobrim i lošim praksama tijekom olujnog nevremena i druge aktivnosti. 
 
c) ZELENO I PLAVO - Urbana bioraznolikost i zelena i plava infrastruktura 
[bookmark: _GoBack]Stvaranje zelene i plave infrastrukture i očuvanje urbane bioraznolikosti jedna je od mjera za ublažavanje i prilagodbu klimatskim promjenama u urbanom području. Zelena i plava infrastruktura obuhvaća parkove, jezera, šume i manje zelene površine kao što su zeleni krovovi, zelene fasade, sadnice uz ceste, područja za skladištenje vode itd. Ozelenjivanjem grada (sadnja stabala u gradskim ulicama, parkovima i na zelenim površinama) te formiranjem novih zelenih površina (parkovi, šume) omogućuje se stvaranje sjene i evaporativno hlađenje. Tijekom ljetne sezone 70 – 90 % sunčeve energije koja dopire do tla može biti smanjeno zasjenjivanjem uz pomoć vegetacije, posebice ako je zelenilo posađeno na odgovarajuća mjesta oko zgrada s obzirom na njihovu orijentaciju prema suncu. Plava infrastruktura doprinosi očuvanju vodenih ekosustava, očuvanju bioraznolikosti i stvaranju povoljne mikroklime za ljude i biljni i životinjski svijet, te može pridonijeti boljem upravljanju (upijanju i zadržavanju) oborinskih voda. Grad Zagreb je razvio Strategiju Zelene urbane obnove i Program ublažavanja klimatskih promjena, prilagodbe klimatskim promjenama i zaštite ozonskog sloja, kojima su predviđene mjere djelovanja i razvoja zelene i plave infrastrukture.
 
Cilj za ovo područje je dodijeliti bespovratna financijska sredstva mladima za aktivnosti koje mogu doprinijeti očuvanju urbane bioraznolikosti. Neki od primjera za projektne aktivnosti su: informativne i edukativne akcije, uspostava malih biološki raznolikih površina u školama, kvartovima i javnim prostorima, sadnja medonosnih, zavičajnih i klimatski otpornijih vrsta, stvaranje (mikro)staništa za oprašivače i druge korisne skupine, praćenje stanja vegetacije i pojedinih skupina organizama, evidentiranje invazivnih stranih vrsta i drugih aktivnosti 




